Beurtkrag Donderdag weer SA se voorland(Argieffoto: pixabay) Eskom het aangekondig dat fase 2-beurtkrag Donderdag om 12:00 in werking gestel word – en tot minstens Sondagaand gaan duur. Die kragvoorsiener sê beurtkrag moet ingestel word om noodreserwes te bestuur wat gaan help om die fase van beurtkrag wat benodig word, so laag moontlik te hou. Die stelsel is volgens Eskom se verklaring “kwesbaar en onvoorspelbaar” en indien enige verdere probleme ondervind word, kan die vlak van beurtkrag op kort kennisgewing verhoog word. Twee opwekkingseenhede by die Kusile-kragsentrale het uitgeskop weens ŉ probleem met die hoofvervoerband wat steenkool aan die eenhede verskaf. Twee eenhede by die Kriel- en Duvha-kragsentrale het boonop ook ingekonk. “Ons het in hierdie stadium vier opwekkingseenhede wat ná beplande instandhoudingswerk nou eers later in diens gestel sal kan word.” Altesaam 5 358 MW is weens beoogde instandhoudingswerk nie beskikbaar nie, terwyl nog 14 748 MW weens ander onvoorsiene probleme nie beskikbaar is nie. Eskom sê sy spanne werk onophoudelik om soveel moontlik kapasiteit so gou moontlik te herstel. Eskom het ook ŉ beroep op verbruikers gedoen om krag spaarsaam te gebruik.